અસૂર અને નાગજાતિની સૌથી પ્રાચીન વસાહતો સિંધુ, સરસ્વતી, નર્મદા અને તાપીની ખીણોના પ્રદેશોમાં હતી કથાસરિત્સાગરમાં વાસુકિ નાગનું મોટું તીર્થ લાટ પ્રદેશ દર્શાવ્યું છે. પુરાણોમાં નાગ લોકોની રાજધની ‘ભોગાવતી’ કહી છે. ખંભાતને લોકપંરપરામાં ભોગવતી કહેવામાં આવી છે. પણ પૌરાણિક કથા કે પ્રમાણભૂત સાહિત્ય ક્યાંય ઉપલબ્ધ નથી. પુરાણો અનુસાર પાતાળમાં ભોગવતી નદીના કાંઠે આ નગરી હતી. ત્યાં વાસુકિ નામનો રાજા હતો. વૈદિક સરસ્વતીનું એક નામ ભોગવતી હતું. એ કાળક્રમે લુપ્ત થઈ ગયું આજનો ભાલ પંથકનો ભોગાવો એ ભોગવતીનું બીજું નામ હોઈ શકે અને વૈદિક સરસ્વતીનો એક ભાગ હોઈ શકે. ભોગવતીને કાંઠે લોથલ જેવું નાગલોકોનું ભોગવતીનગર કાં ન હોઈ શકે ?